CELEX: 62020CN0519
Language: fi
Date: 2020-10-15 00:00:00
Title: Asia C-519/20: Ennakkoratkaisupyyntö, jonka Amtsgericht Hannover (Saksa) on esittänyt 15.10.2020 – K

18.1.2021   
            
            
               FI
            
            
               Euroopan unionin virallinen lehti
            
            
               C 19/19
            
         
      Ennakkoratkaisupyyntö, jonka Amtsgericht Hannover (Saksa) on esittänyt 15.10.2020 – K
      (Asia C-519/20)
      (2021/C 19/25)
      Oikeudenkäyntikieli: saksa
      
         Ennakkoratkaisua pyytänyt tuomioistuin
      
      Amtsgericht Hannover
      
         Pääasian asianosaiset
      
      
         Hakija: K
      
         Muu osapuoli: Landkreis Gifhorn
      
         Ennakkoratkaisukysymykset
      
      
                  1)
               
               
                  Onko unionin oikeutta ja erityisesti direktiivin 2008/115/EY (1) 18 artiklan 1 ja 3 kohtaa tulkittava siten, että kansallisen tuomioistuimen, joka päättää säilöönotosta maastapoistamista varten, on tutkittava jokaisessa yksittäistapauksessa kyseisen säännöksen edellytykset ja etenkin poikkeuksellisen tilanteen jatkuminen, jos kansallinen lainsäätäjä 18 artiklan 1 kohtaan vedoten poikkeaa kansallisessa lainsäädännössä 16 artiklan 1 kohdassa säädetyistä edellytyksistä?
               
            
                  2)
               
               
                  Onko unionin oikeutta ja erityisesti direktiivin 2008/115/EY 16 artiklan 1 kohtaa tulkittava siten, että se on esteenä kansalliselle lainsäädännölle, jossa sallitaan tilapäisesti 1.7.2022 saakka maasta poistamista varten säilöönotettujen henkilöiden majoittaminen vankilassa, vaikka jäsenvaltio voi järjestää majoituksen erityisessä säilöönottolaitoksessa eikä direktiivin 2008/115/EY 18 artiklan 1 kohdassa tarkoitettu hätätilanne edellytä sitä?
               
            
                  3)
               
               
                  Onko direktiivin 2008/115/EY 16 artiklan 1 kohtaa tulkittava siten, että ”erityistä säilöönottolaitosta” sellaisten henkilöiden säilöönottoa varten, jotka on päätetty poistaa maasta, ei ole käytettävissä, jos
                  
                              —
                           
                           
                              ”erityinen säilöönottolaitos” toimii välillisesti saman hallituksen jäsenen, nimittäin oikeusministerin, alaisuudessa kuin vankilat
                           
                        
                              —
                           
                           
                              ”erityinen säilöönottolaitos” toimii organisatorisesti vankilan alaisena yksikkönä ja sillä on tosin oma johtaja, mutta se kuuluu yhtenä vankilan monista yksiköistä kokonaisuudessaan vankilan johdon alaisuuteen?
                           
                        
            
                  4)
               
               
                  Jos kolmanteen kysymykseen vastataan kieltävästi:
                  onko direktiivin 2008/115/EY 16 artiklan 1 kohtaa tulkittava siten, että kyseessä on maasta poistamista varten säilöönotettujen henkilöiden majoittaminen ”erityiseen säilöönottolaitokseen”, kun vankila perustaa maasta poistamista varten erityisen säilöönottoyksikön, jonka käytössä on maasta poistamista varten säilöönotettuja henkilöitä varten osoitetulla aidatulla alueella sijaitsevat kolme rakennusta, joista yhteen on sijoitettu tilapäisesti pelkästään vankeja, jotka suorittavat sakon muuntorangaistuksia tai lyhyitä vankeusrangaistuksia, ja kun vankila huolehtii maasta poistamista varten säilöönotettujen henkilöiden ja vankien pitämisestä erillään etenkin siten, että jokaisessa rakennuksessa on käytössä omat tilat (oma vaatehuone, oma sairasvastaanotto, omat urheilutilat), ja kaikista rakennuksista tosin on näkymä pihalle/ulkotiloihin, mutta jokaisella rakennuksella on käytössään oma, verkkoaidalla aidattu alue majoitettuja varten eikä rakennuksista ole siten suoraa yhteyttä toisiinsa?
               
            
         (1)  Jäsenvaltioissa sovellettavista yhteisistä vaatimuksista ja menettelyistä laittomasti oleskelevien kolmansien maiden kansalaisten palauttamiseksi 16.12.2008 annettu Euroopan parlamentin ja neuvoston direktiivi 2008/115/EY (EUVL 2008, L 348, s. 98).